
Ezzel a szlogennel indított bűnmegelőzési programsorozatot a Fejér Megyei Rendőr-főkapitányság Bűnmegelőzési Osztálya a csalások, trükkös lopások, besurranások, valamint betörések megelőzését célozva. A bűnmegelőzési szakemberek az ÁNTSZ és a Magyar Vöröskereszt által szervezett „kiszállásos” szűrésekhez, véradásokhoz csatlakozva keresik fel a kistelepülések lakóit. A közvetlen, személyes felvilágosítás ugyanis sok esetben értéket menthet… 
 
Az idősek bizalmát, jóhiszeműségét, kiszolgáltatottságát sok esetben kihasználják a bűnözők, és így veszik el tőlük értékeiket, megtakarított és félretett pénzüket. 
 
A Fejér Megyei Rendőr-főkapitányság Bűnmegelőzési Osztálya felismerte, hogy a kistelepülések idős lakosságának a körében mekkora jelentősége van a személyes felvilágosításnak. Ennek kapcsán egyedi ötlettel álltak elő. 
 
Az ÁNTSZ és a Magyar Vöröskereszt által vidékre szervezett „kiszállásos” szűrésekhez, véradásokhoz csatlakoztak, és így keresik fel a szépkorúakat. Így amíg a település művelődési házában a nyugdíjasok a szűrésre várnak, addig egy rendőrtiszt figyelemorientáló bűnmegelőzési tájékoztatót tart nekik. 
 
A személyes konzultációk során tájékoztató füzetek és figyelemfelhívó ajándékok kerülnek kiosztásra. A szűrési helyszíneken kihelyezésre kerül az a plakát is, amelyen a szóban forgó bűncselekményi kategóriákra vonatkozó tanácsok, valamint a segélyhívó számok, illetve a főkapitányság által a siketek és nagyothallók részére fenntartott SMS szám áll. 
 

  

A programsorozat idén október és november hónapban, valamint 2010. február-március hónapokban kerül lebonyolításra. Az előzetes adatok alapján egy egy helyszínen kb. kétszáz résztvevővel számolnak a szakemberek, így a négy hónapban akár négy-ötezer embert is elérhetnek a rendőrök személyesen.   
 
Székesfehérvár, 2009. október 06. 

